31. jaanuaril toimunud Haljala Vallavolikogu istungil otsustati anda Haljala valla elutööpreemia pikaaegsele Haljala Kooli õpetaja Külli Heinlale.
„Ütled Haljala Kool, mõtled Külli Heinla" – just nende sõnadega algas ettepanek, millega Külli Heinla esitati elutööpreemia nominendiks.
Külli Heinla on alates 1982. aastast töötanud Haljala Koolis eesti keele ja kirjanduse õpetajana, olles õpilaste ja oma kolleegide seas väga kõrgelt hinnatud. Lisaks sellele on Külli olnud aktiivne kogukonda panustaja. Tema algatusel loodi 1995. aastal Haljala raamatukogu kirjandusring ja ta on tegev mittetulundusühingus Õpetaja Autähis. Lisaks õpetamisele on Külli koostanud ja õpetanud kooli tähtpäevadeks mitmeid luulekavasid ja lühinäidendeid, juhendanud koolilehe toimetust, olnud Haljala vallalehe keeletoimetaja ja kaasautor ning panustanud mitmete raamatute ja kogumike ilmumisse.
Külli Heinla kohta on öeldud järgmist:
„Külli on jätnud sügava jälje õpilastesse, lapsevanematesse, kolleegidesse ja kogukonda, tema panus kohaliku ja Eesti hariduse arengusse on muljetavaldav.
Kui vanematele pedagoogidele heidetakse ette, et nad pole altid uuendustele ja ei lähe tehnoloogia arenguga kaasa, siis Külli oli esimene, kes seadis sammud Avita e-tunni koolitusele. Ta käis/käib ajaga kaasas. On alati käinud! Oma meenutuses raamatus "Haljala Gümnaasiumi lugu" ütleb Külli ka ise: "Inimene on surmani koolilaps".
Ta on kolme lapse ema ja kuue lapselapse vanema, väärikas eeskuju kogukonnas ja lihtsalt armas ja suure südamega inimene. Külli on ülimalt tagasihoidlik ning ei tõsta end kunagi esile, kuigi põhjust selleks oleks küll."
Haljala valla elutööpreemia antakse tunnustusavaldusena auväärsesse ikka jõudnud füüsilisele isikule, kes oma pikaajalise pühendunud tööalase või ühiskondliku tegevusega on andnud panuse Haljala valla hüvanguks või olnud muul viisil oma tegevusega erakordselt silmapaistev kohalikul, vabariiklikul või rahvusvahelisel tasandil. Elutööpreemia antakse välja üks kord aastas kuni ühele isikule ning selle väljaandmisega kaasneb rahaline preemia, Haljala valla vapimärk ja elutööpreemia väljaandmist tõendav tunnistus.
Haljala vald tunnustab Külli Heinlat Haljala valla elutööpreemiaga muljetavaldava panuse eest Haljala valla ja Eesti hariduse arengusse. Elutööpreemia antakse Külli Heinlale üle 22. veebruaril Haljala Rahvamajas toimuval pidulikul kontsertaktusel.
Lisainformatsioon:
Kent Kerner
Haljala valla kommunikatsioonijuht
Tel 5194 7655
e-post See e-posti aadress on spämmirobotite eest kaitstud. Selle nägemiseks peab su veebilehitsejas olema JavaSkript sisse lülitatud.
*Foto: Haljala Kool